Asiyesikia la mkuu huvunjika guu

ASIYESIKIA LA MKUU HUVUNJIKA GUU 
Maana ya methali hii ni kuwa, mtu yeyote ?kipewa nasaha na wakubwa zake anapuuza na kutia nta kwenye masikio kisha baadae mabaya humtokea. Katika kijiji cha Pangila, paliondokea msichana mwanamwali aliyeitwa Sara. Sara alikuwa manzi aliyeumbwa na kuumbika. Macho ya mviringo, kiuno cha nyigu, shingo ya upanga, umbo alilopewa Mashallah aliumbwa alfajiri.
Shepu yake ilikuwa yake na la jirani. kle! alikuwa mrembo kupitilia. Alikuwa katika familia ya mzee Shaibu na Bi sogoa. Wazazi wake walimfunza maadili ya jinsi ya kuishi. Alikuwa mwenye adabu za kila sehemu. Wanakijiji walimuonea kijicho kwa urembo wake na sio urembo tu bali hata darasani alikuwa vyema na kuibuka wa mosi tangu alipoanza skuli. Baada ya kuufanya mtihani wa kuhitimu kidato cha nane, Sara alijizolea alama mia nne na hamsini ambazo aliweza kuisaidia familia yake upande wa Karo. Alipojiunga na kidato cha kwanza shule ya upili ya Mseto, alikuwa mwenye adabu wake na heshima zake. Pindi tu alipoona kuwa ilikuwa muda wa kutafuta mashoga alichagua koroma akaacha nazi. Alianza kujihisi dunia kama vile ilikuwa ya kwake.
Sara ndipo naye alijiona kuwa mwanamke na kujinyakulia rafiki asiyekuwa na manufaa kwake bali balaa. Alianza mahusiano na wanaume wengine, kuvuta bangi pamoja na kuwa mwizi skuli. Alianza hivyo kidogo kidogo mpaka akazoea. Naam, wahenga na wahenguzi hawakutupaka mafuta kwa mgongo wa chupa waliposema kuwa mchovya chovya asali humaliza buyu la asali bali ndondo huu chururu. Walimu walimkanya ila hawakufua dafu. Wanagenzi wenzake walijitahidi ila wapi. Baada ya walimu wake kumripoti angalau abadilike, ndio kwanza aliuchochea moto kuni.
Yaani mkoko ulikuwa ndio kwanza unaalika maua. Sara hakusikia la mwadhini wala la mteka maji msikitini. Haambiliki wala hasemezeki. Sikio alikuwa amelitia nta. Alianza kudorora masomoni. Aliona kuwa masomo ni upuzi na sio jambo la msingi. Alikuwa akijua wazi kuwa kwao hawakuwa wakijiweza na yeye ndiye aliyekuwa tegemeo katika kijiji chao pamoja na kwao. Sara alikanywa na wazazi wake ila aliposomewa apate kusikia, aliwanunia wazaziwe na kugura kwa shogake ambaye alikuwa akiishi peke yake mjini ambaye wazazi wake walikuwa wamesafiri kuenda ngambo. Kwa kweli asiyefunzwa na mamaye hufunzwa na ulimwengu na mtoto akililia wembe mpe. Kwanza, Sara alipanda bei siku hizi ni kuruka njia anayewatafutia wenzake mabwana. 
Tena ya shule hakuwa nayo kabisa. Alikuwa akipata alama ya A ndipo kufika kwenye E na wala hakujali. Baada ya kuonekana utukutu umezidi, Sara alinyanganywa ufadhili waliomfadhili shule. Baada ya kukosa karo alifukuzwa na hakuwa na kwa kuenda. Kazi aliyo jishughulisha nayo ilikuwa ya kujiuza. Baada ya miezi kadhaa, Sara aliona hahisi vizuri na dalili za ugonjwa wa kisasa zikaanza kumtokea. 
Siku zilipokuwa wiki na wiki kuwa miezi alizidi kukonda na kukondeana. Shogake alimfukuza ndani ya nyumba na hakujua alipokuwa akielekea. Alijuta, ni kweli kusema kuwa majuto ni mjukuu na huja kinyume. Aliamua Kwenda kwa wazazi wake kijijini. Lo! cha ajabu, wazazi wake walimpokea kwa mikono miwili, kweli damu ni nzito kuliko maji. Sara alikuwa ameugua ugonjwa wa ukimwi. Baada ya wazazi wake kumfanyia bidii katika kila hospitali, alipata matibabu na baada ya miezi miwili, kuwa sawa na kupata afueni. Tangu hiyo siku, Sara alifunza funzo na kurudi Sara wa zamani.